b'\n_START_ARTICLE_\nOrdinul Salvatorian\n_START_SECTION_\n\xc3\x8en Rom\xc3\xa2nia\n_START_PARAGRAPH_\n\xc3\x8en data de 21 noiembrie 1898 ordinul a fost chemat la Timi\xc8\x99oara de c\xc4\x83tre episcopul Julius Glattfelder. Acesta a \xc3\xaencredin\xc8\x9bat c\xc4\x83lug\xc4\x83rilor pastora\xc8\x9bia credincio\xc8\x99ilor din suburbia Mehala. Astfel, Biserica romano-catolic\xc4\x83 din Mehala a fost deservit\xc4\x83 de la sf\xc3\xa2r\xc8\x99itul secolului al XIX-lea de c\xc4\x83lug\xc4\x83ri salvatorieni._NEWLINE_Episcopul Dessewffy a recomandat lui P. Jordan (SDS) \xc3\xaentr-o scrisoare \xc3\xaen limba latin\xc4\x83 construirea unei m\xc4\x83n\xc4\x83stiri \xc3\xaen cartierul Iosefin sau \xc3\xaen cartierul Elisabetin. De astfel acesta a donat sub form\xc4\x83 de testament suma de 50.000 coroane cu condi\xc8\x9bia ca pastora\xc8\x9bia sufleteasc\xc4\x83 sa fie \xc3\xaencredin\xc8\x9bat\xc4\x83 ordinului. Eforturile comunit\xc4\x83\xc8\x9bii se materializeaz\xc4\x83 odat\xc4\x83 cu terminarea Bisericii din Elisabetin \xc3\xaen 1919, dup\xc4\x83 ce lucr\xc4\x83rile au fost \xc3\xaentrerupte din cauza primului r\xc4\x83zboi mondial._NEWLINE_\xc3\x8en anul 1949 ordinul a fost interzis de autorit\xc4\x83\xc8\x9bile din Rom\xc3\xa2nia comunist\xc4\x83. Unul din ultimii fo\xc8\x99ti membri ai acestui ordin din Rom\xc3\xa2nia este scriitorul Ignaz Bernhard Fischer.\n_START_SECTION_\nIstoric\n_START_PARAGRAPH_\nCongrega\xc8\x9bia este fondat\xc4\x83 de preotul german Johann Baptist Jordan (1848-1918). \xc3\x8en 1878 acesta s-a mutat la Roma, pentru a studia limbile orientale la Universitatea Pontifical\xc4\x83 Lateran\xc4\x83. \xc3\x8en 1880 a mers \xc3\xaen Palestina s\xc4\x83-\xc8\x99i aprofundeze cuno\xc8\x99tin\xc8\x9bele de arab\xc4\x83. Apoi se permanentizeaz\xc4\x83 decizia de a fonda o adunare misionar\xc4\x83 pentru ap\xc4\x83rarea \xc8\x99i r\xc4\x83sp\xc3\xa2ndirea credin\xc8\x9bei catolice printre necre\xc8\x99tini, \xc8\x99i prime\xc8\x99te \xc3\xaencurajare din partea lui Guglielmo Massaia._NEWLINE_Institutul a fost fondat cu numele de Societatea Apostolic\xc4\x83 de Instruc\xc8\x9biune \xc3\xaen data de 8 decembrie 1881 \xc3\xaen Biserica Sf. Brighita din Roma. Un an mai t\xc3\xa2rziu numele a fost schimbat \xc3\xaen Societatea Educa\xc8\x9biei Catolice. Societatea a fost aprobat\xc4\x83 la 5 iunie 1886 ca institut religios de drept diecezan de Lucido Parocchi, cardinalul vicar pentru Dieceza de Roma. Ramura feminin\xc4\x83 a ordinului a fost \xc3\xaenfiin\xc8\x9bat\xc4\x83 la Tivoli \xc3\xaen 1888 de c\xc4\x83tre Maria de Apostoli (1833-1907)._NEWLINE_\xc3\x8en 1889 prefectura apostolic\xc4\x83 Assam este \xc3\xaencredin\xc8\x9bat\xc4\x83 Societ\xc4\x83\xc8\x9bii M\xc3\xa2ntuitorului Divin. Din India misionarii s-au r\xc4\x83sp\xc3\xa2ndit \xc3\xaen China \xc8\x99i America de Nord. Prima m\xc4\x83n\xc4\x83stire a fost deschis\xc4\x83 la Tivoli \xc3\xaen 1890. Au urmat cele din Austro-Ungaria (1892), Ecuador (1893), Elve\xc8\x9bia (1894), \xc3\xaen Boemia \xc8\x99i Columbia (1895). _NEWLINE_Constitu\xc8\x9bia ordinului a fost aprobat\xc4\x83 definitiv de Sf\xc3\xa2ntul Scaun \xc3\xaen data de 20 martie 1922.'